[{"text_idx": "#000000", "text": "La duan jaron sinsekve pro la kronvirusa pandemio ne okazas la Universala Kongreso de Esperanto. Anstatau\u0306e okazas reta Virtuala Kongreso, kiu estis inau\u0306gurita sabate la 17-an de julio. Alig\u0302is al la kongreso pli ol 1 750 personoj, sed nur kelkcent partoprenis la inau\u0306guron."}, {"text_idx": "#000002", "text": "La nuligo de la c\u0302i-jara Universala Kongreso estis anoncita la 26-an de aprilo, sed jam longe antau\u0306 tio UEA komencis plani retan kongreson, rakontis vicprezidanto Fernando Maia en intervjuo de Libera Folio en majo."}, {"text_idx": "#000003", "text": "Individuaj membroj de UEA povis senpage alig\u0302i al la 2-a Virtuala Kongreso g\u0302is la 4-a de julio, dum nemembroj devis pagi 50 eu\u0306rojn \u2013 do, malpli kostis alig\u0302i al UEA ol simple pagi la kongreskotizon. Post la 4-a de julio la nemembroj devas pagi ec\u0302 pli, 75 eu\u0306rojn, dum membroj de UEA devas pagi de nul g\u0302is 20 eu\u0306roj, depende de log\u0302olando."}, {"text_idx": "#000004", "text": "Reklamkampanjo por la VK en Facebook."}, {"text_idx": "#000005", "text": "Oni ec\u0302 lanc\u0302is anglalingvan reklamkampanjon por la kongreso en Facebook, por logi eksterulojn gustumi la etoson de la Virtuala Kongreso. Lau\u0306 Amri Wandel, estrarano de UEA pri scienca kaj faka agado, la pagita reklamo estis vidita de pli ol 60 000 homoj dum ses tagoj."}, {"text_idx": "#000006", "text": "\u201dBedau\u0306rinde, preskau\u0306 neniu alig\u0302is, c\u0302ar pro teknikaj kialoj oni ne povis efektivigi mian peton fari anglalingvan alig\u0302ilon kun simbola kotizo. Sekve la 360 kiuj intencis registrig\u0302i renkontis E-lingvan alig\u0302ilon kiun ili ne komprenis kaj altan kotizon\u201d, skribas Amri Wandel mem en Facebook."}, {"text_idx": "#000007", "text": "Tamen 360 estas la kvanto de homoj, kiuj entute alklakis la anoncon, do tre dubindas, c\u0302u vere tiom da neesperantistoj pretis alig\u0302i al la Virtuala Kongreso, des malpli sekvi babilaj\u0302ojn en nekomprenebla lingvo."}, {"text_idx": "#000008", "text": "Por diskonigi la Virtualan Kongreson UEA aldone au\u0306tomate aligis sesdekon da membroj de UEA, kiuj pli frue alig\u0302is al la nuligita Universala Kongreso sed ne mem kompletigis la senpagan alig\u0302on al la Virtuala Kongreso, rakontas Fernando Maia, vicprezidanto de UEA."}, {"text_idx": "#000009", "text": "\u2013 Pro la fino de la senpaga alig\u0302periodo al la VK mi mem persone zorgis, ke c\u0302iuj alig\u0302intoj de la nuligita UK, jamaj individuaj membroj de UEA en 2021, povu aliri la Virtualan Kongreson senpage kiel specialaj gastoj."}, {"text_idx": "#000011", "text": "Entute estas pli ol 1 700 alig\u0302intoj al la Virtuala Kongreso, sed kiel kutime c\u0302e retaj kongresoj, neniam c\u0302iuj samtempe c\u0302eestas, kaj iuj senpagaj alig\u0302intoj certe ec\u0302 neniam aliras la kongresan retejon. Dum la sabata malfermo de la kongreso s\u0302ajne samtempe c\u0302eestis proksimume 350 kongresanoj."}, {"text_idx": "#000012", "text": "La ampleksa programo de la kongreso evidente estis preparata g\u0302is la lasta minuto, c\u0302ar g\u0302i estis publikigita nur en j\u0302au\u0306do la 17-a de julio, unu tagon antau\u0306 la komencig\u0302o de la unuaj programeroj: du filmoj faritaj en 1987 kaj unu farita en 2003, pri la Universalaj Kongresoj de tiuj jaroj. La celo lau\u0306 gazetara komuniko de UEA estis \u201debligi al kongresanoj ekscii (au\u0306 rememori!), kia estas la etoso de c\u0302eesta UK\u201d."}, {"text_idx": "#000013", "text": "Teknike la kongreso parte funkcias per la platformo Zoom, kaj ec\u0302 se la kongresa retejo mem estas komplete en Esperanto, Zoom ne estas. La bezono uzi la anglan lingvon por alig\u0302i g\u0302enis almenau\u0306 iujn kongresanojn. Aldone, Zoom estas blokita en kelkaj landoj, kaj ekzemple en C\u0302inio povas partopreni nur tiuj, kiuj sukcesas c\u0302irkau\u0306iri la blokadon."}, {"text_idx": "#000014", "text": "Dum la sabata malfermo estis prezentita salutletero de Unesko, subskribita de Tawfik Jelassi, vic-g\u0302enerala direktoro de Unesko, kun lau\u0306daj vortoj pri la agado de UEA:"}, {"text_idx": "#000015", "text": "Unesko estas felic\u0302a kaj fiera labori flanke de UEA ekde jardekoj por antau\u0306enigi la kulturan kaj lingvan diversecon, same kiel por antau\u0306enigi la gravecon de tiu diverseco por konstrui kaj fortigi pacon. La publikigo, danke al vi, de la Unesko-Kuriero en Esperanto, pruvas bone la vastecon de niaj samopiniadoj."}, {"text_idx": "#000016", "text": "La tuta teksto de la letero en Esperanto legeblas en la koncerna gazetara komuniko de UEA, kiu enhavas ankau\u0306 pliajn detalojn pri la malfermo de la VK."}, {"text_idx": "#000017", "text": "La programo de la 2-a Virtuala Kongreso por dimanc\u0302o enhavis interalie diversajn fakajn kunsidojn. En la bunta programo poste trovig\u0302as ankau\u0306 la tradicia ero La estraro respondas (vendrede je 12.00), dum mankas Centra Oficejo respondas. Al la dimanc\u0302a programo aliflanke estis jam post la publikigo aldonita renkontig\u0302o kun Martin Scha\u0308ffer, la g\u0302enerala direktoro de UEA."}, {"text_idx": "#000018", "text": "En sabato la 24-a de junio kadre de la Virtuala Kongreso ekde la 12-a horo okazos ankau\u0306 la unua kunsido de la komitato de UEA."}, {"text_idx": "#000019", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000020", "text": "TEJO lernis multon dum la pandemia jaro"}, {"text_idx": "#000022", "text": "Dankon pro la klara kaj fakta raporto pri kompleksa ambicia evento. Estas au\u0306daca afero por tre disa voluntula grupo trans la mondo. Gratulon al c\u0302iuj."}, {"text_idx": "#000024", "text": "Mi jam tre kritikis UEA antau\u0306e, sed mi ankau\u0306 parolu kiam aferoj bone funkcias.\nKaj VEK efektive bone funkcias. Ne estas multe da teh\u0302nikaj malglataj\u0302oj, kio jam estas agrabla en si mem. Oni povas ec\u0302 revidi \"elsendojn\" post la fino de la eventoj, tamen bedau\u0306rinde kelkajn oni ne povas rerigardi, ekz. interparolojn kun famaj E-istoj, kiuj dum horo parolas kun la kongresanoj. Ofte tiuj interparoloj estas interesaj kaj konservindaj.\nLa programo estas enhavoric\u0302a kaj ec\u0302 mia edzo kiu estas komencanto jam ekspektis prelegojn \u2013 li jam rigardis prelegon pri lunesplorado de Francesco Mau\u0306relli.\nMi alig\u0302is tro malfrue, do pagis 75 eu\u0306rojn sen membreco. Tio estas iom tro. Ec\u0302 iom skandalece lau\u0306 mia opinio, se oni konsideras, ke oni intencis pere de Facebook disdoni alig\u0302on kontrau\u0306 simbola kotizo (al anglalingvanoj).\nAnkau\u0306 mi timas, ke la kongreso restas sufic\u0302e eliteca, konsiderante la prezojn. Tiu eliteco sendube estas la realeco por malvirtualaj kongresoj (se nur pro la vojag\u0302kostoj), sed por virtualaj kongresoj ne devus esti tiel.\nAnkau\u0306 homoj en malric\u0302aj landoj havu la eblecon alig\u0302i. Kaj mi povas imagi, ke la prezoj por studentoj, ec\u0302 en pli ric\u0302aj landoj estas sufic\u0302e altaj. Kun pli modera prezo, eble povus c\u0302eesti la duoblo de la nuna c\u0302eestantaro."}, {"text_idx": "#000025", "text": "La kongreso estas senpaga por UEA-membroj. La jarkotizo varias lau\u0306lande, sed estas por la tri plej malmultkostaj kategorioj 2, 7 kaj 14 eu\u0306roj (ekz. Afganujo, Albanujo, Argentino respektive). Por g\u0302is-25-jarag\u0302uloj tiuj prezoj duonig\u0302as. Tion oni apenau\u0306 povas nomi elita."}, {"text_idx": "#000026", "text": "Nederlanda studento g\u0302is 25-jarag\u0302a pagas 22 eu\u0306rojn (44 se pli ag\u0302a), kio inkluzivas ne nur Virtualan Kongreson, sed ankau\u0306 tutjarajn retajn abonojn de Kontakto kaj Esperanto. C\u0302u vere tiuj sumoj fortimigas homojn?"}, {"text_idx": "#000027", "text": "G\u0302uste, tio validas por membreco en UEA. Mi parolis pli g\u0302enerale, sed ec\u0302 se oni rigardas nur la membrokotizon, por iu el ekz. Kongo, la membrokotizo estas 0,42 % de la averag\u0302aj c\u0302iujaraj enspezoj, dum por esperantisto el ekz. Nederlando, la membrokotizo estas nur 0,1 % de la averag\u0302aj c\u0302iujaraj enspezoj.\nKaj tute sendepende de la lando, homoj kiuj estas senlaboraj ofte ne povas mals\u0302pari ion ajn. Kaj kompreneble estas kompleta gamo inter ric\u0302aj kaj malric\u0302aj homoj. Certe, ankau\u0306 en la eksteresperantuja vivo rolas la merkato kaj homoj, kiuj ne havas monon estas malbons\u0302ancaj, sed tamen en Esperantujo, precipe se temas pri la disvastigo de la lingvo, ni praktiku inkluzivemon.\nMi ne scias pri via lando, vers\u0302ajne estas same, sed ankau\u0306 en la ric\u0302a Nederlando estas multe da homoj malpli bons\u0302ancaj finance. Por ili, 50 eu\u0306roj au\u0306 la membrokotizo de UEA estas absolute fortimigaj.\nVi kaj mi, kiuj sendube trovig\u0302as en finance bonaj cirkonstancoj ofte forgesas tion...\nKaj ec\u0302 sendepende de ies financa stato...mi povas imagi, ke speciale komencantoj ne tuj volas elspezi tiujn sumojn por membreco au\u0306 VEK.\nSe mi estus komencanto kaj apenau\u0306 scius pri kio temas VEK, mi vers\u0302ajne ne estus interesita se mi devus pagi 50 au\u0306 75 eu\u0306rojn. Se mi devus pagi 15-25 eu\u0306rojn, mi vers\u0302ajne multe pli rapide alig\u0302us."}, {"text_idx": "#000028", "text": "Saluton, Leon! Dankon pro via interesig\u0302o kaj vortoj. Mi g\u0302ojas, ke via edzo sekvis kelkajn prelegojn. Mi plene konsentas pri inkluzivemo. Se vi scias pri iu, kiu restis ekster la VK pro financaj kialoj, tuj skribu al mi, ni solvos, almenau\u0306 por la venontaj okazoj, sed indas jam nun, c\u0302ar oni povas plu g\u0302ui la VK-n. Ni ne hipotezu, c\u0302ar de supozoj naskig\u0302as maljustaj asertoj: g\u0302is nun c\u0302iuj homoj, kiuj informis pri nepagipovo kaj venis al la Asocio kun deziro partopreni en g\u0302i kiel membro, estis inkluzivitaj. Ne estis esceptoj. Kaj mi aldonas informo: mi persone laboris por la alig\u0302o de afrikanoj, provante kompreni kelkajn probelmojn pri uzo de retadresoj, kio ne al c\u0302iuj afrikanoj estas kutime; krome mi zorgis arang\u0302i ac\u0302eton de interreto por afrikaj virinoj, kiuj volis c\u0302eesti la VK-n kaj nun ili sukcese partoprenas, inkluzive en la babilc\u0302ambroj pri feminismo. Mi do petas vian helpon, se vi konas tiajn situaciojn, avertu min, c\u0302ar se mi sciig\u0302os, mi helpos solvi. Pri la la \"alig\u0302o kontrau\u0306 simbola kotizo (al anglalingvanoj)\" ankau\u0306 la afero ne estis tiel: la kampanjo (kiu estis nekomplete prezentita en Facebook) estis interna decido eksperimenti allogi novulojn pere de 20%-a rabato. La alig\u0302kodo por tiu rabato estis Nova2021, g\u0302i rabatoreduktis 20% (ne temis pri simbola kotizo) kaj la reklamo okazis ne nur per la angla, sed dulingve, per la angla-Esperanto kaj ankau\u0306 per la franca-esperanto. Krom tio ankau\u0306 estis reklamado nur per Esperanto. La reklamstrategio ne estis unusola, sed variis lau\u0306 grupoj de landoj. Mi esperas, ke mi klarigis kelkajn punktojn kaj mi disponeblos, kiam ajn vi volos paroli. Sed mi ankau\u0306 esperas je kompreno deviaflanke, ke mi preferas babili ne en la komentaria kampo de LF. Koran dankon pro via alig\u0302o al VK!"}, {"text_idx": "#000029", "text": "Saluton, Fernando! Estas g\u0302ojige au\u0306di, ke vi zorgas kaj okupig\u0302as pri inkluzivemo. Persone mi ne konas iun, kiu restis ekster la VK pro financaj kialoj, sed malric\u0302eco estas ofte nevidebla.\nSe mi, el la \"ric\u0302a Nederlando\" jam povas imagi, ke por iuj Esperantistoj la kosto estas tro alta en mia lando, kiom da Esperantistoj por kiuj la kosto estas tro alta do ne devas esti en multaj aliaj landoj?\nEstas bone, ke vi volas helpi ilin, se ili anoncas sin, sed komprenu, ke multaj ne volas almozpeti.\nCerte, estas homoj, kiuj bedau\u0306rinde tute ne havas ac\u0302etpovon kaj kiuj estas nur helpeblaj rekte.\nSed mi ne dubas, ke ankau\u0306 ekzistas grupo, kiu ne estas videbla kaj kiun oni pli bone helpus per g\u0302enerale pli malaltaj prezoj.\nCerte, mi komprenegas, ke la servoj ne produktig\u0302as senpage, sed eble la nombro de VK-anoj povus duoblig\u0302i per duonigo de la prezo?\nKompreneble nur ideo \u2013 vi sendube komprenas, kion mi celas diri: Faru retaj\u0302ojn kiel eble plej alireblajn por c\u0302iuj interesitoj."}, {"text_idx": "#000034", "text": "Juna kuiristo en Bakuo transformis sian apartamenton en restoracionVenkado de ekzistadismaj krizoj per muziko: Karolina Cicha de PollandoMeksika kolektivo kiu piratas librojn por kundividi kulturon alfrontas blokadojn"}, {"text_idx": "#000035", "text": "Jubileoj kaj memordatoj en februaro 2023Anna Lo\u0308wenstein: Niaj atingoj kaj malsukcesoj dum 2022UK-108: 772 alig\u0302intoj el 51 landoj"}, {"text_idx": "#000037", "text": "Alig\u0302i al 400 aliaj abonantoj"}]